Folketing
2004-05-04

De anvender andre undervisningsformer, end man kender hjemmefra, og endelig så har de inspirerende medstuderende. Derfor synes vi også i Venstre, at det er naturligt, at vi etablerer en stipendieordning for højt kvalificerede studerende fra lande uden for det europæiske samarbejde i EU/EØS-regi. Samtidig ønsker vi, at studerende fra disse lande ikke længere skal udløse taxametertilskud til vores danske uddannelsesinstitutioner, og vi forventer, at eksempelvis universiteterne fremover vil anvende den mulighed, de har i dag, til at opkræve betaling for undervisningen fra udenlandske studerende. Så det, vi gerne vil, er, at vi gerne vil tiltrække højt kvalificerede studerende fra alle steder i verden. Hvis det er sådan, at de er højt kvalificerede, så vil de kunne komme på en stipendieordning. Hvis ikke, så vil de sandsynligvis blive bedt om at betale selv. Internationalisering er dog ikke alene udveksling af forskere og studerende. Det er også internationalt fokus og bevidsthed på de enkelte uddannelser. Det kan være alt lige fra anvendelse af fremmedsproget undervisningsmateriale i folkeskolen over til udbud af engelsksprogede fag på universiteterne.